b'\n_START_ARTICLE_\nPostherpeti\xc4\x8dna nevralgija\n_START_PARAGRAPH_\nPostherpeti\xc4\x8dna nevralgija je dolgotrajna peko\xc4\x8da bole\xc4\x8dina s hiperpatijo (\xc4\x8dezmerno ob\xc4\x8dutljivostjo za bole\xc4\x8dinske dra\xc5\xbeljaje \xc5\xa1e po prenehanju dra\xc5\xbeljaja), na mestu, kjer so bile herpeti\xc4\x8dne ko\xc5\xbene spremembe pri pasovcu (herpesu zostru). Gre za obliko nevropatske bole\xc4\x8dine, ki se pojavi pri okoli 10\xe2\x80\x9320\xc2\xa0% bolnikov po zagonu pasovca. Njegova raz\xc5\xa1irjenost je ve\xc4\x8dja pri starostnikih.\n_START_SECTION_\nPatofiziologija\n_START_PARAGRAPH_\nPostherpeti\xc4\x8dna nevralgija se pojavi po izbruhu pasovca, izpu\xc5\xa1\xc4\x8daja, ki ga povzro\xc4\x8di aktivacija virusa noric v telesu. Po prvotni oku\xc5\xbebi z virusom, ki povzro\xc4\x8di izbruh noric, virus obi\xc4\x8dajno vztraja v latentni obliki v senzori\xc4\x8dnih ganglijih prizadetih dermatomov (dermatom je ko\xc5\xbeno podro\xc4\x8dje, ki ga o\xc5\xbeiv\xc4\x8dujejo aferentni aksoni iz enega spinalnega \xc5\xbeivca). Iz razli\xc4\x8dnih razlogov se lahko kasneje v \xc5\xbeivljenju virus aktivira in povzro\xc4\x8di akutni izbruh pasovca. Po izbruhu pasovca se pri dolo\xc4\x8denem dele\xc5\xbeu bolnikov (10 do 20\xc2\xa0%) pojavi postherpeti\xc4\x8dna bole\xc4\x8dina v podro\xc4\x8dju dermatomov, prizadetih zaradi pasovca. Bole\xc4\x8dina lahko vztraja mesece ali celo leta.\n_START_SECTION_\nEpidemiologija\n_START_PARAGRAPH_\nEpidemiolo\xc5\xa1ki podatki o pogostnosti in raz\xc5\xa1irjenosti postherpeti\xc4\x8dne nevralgije se razlikujejo, odvisno od uporabljene opredelitve, vendar naj bi po ocenah okoli petina bolnikov s pasovcem tri mesece po zagonu bolezni poro\xc4\x8dala o postherpeti\xc4\x8dni bole\xc4\x8dini in 15\xc2\xa0% jih o bole\xc4\x8dini poro\xc4\x8da \xc5\xa1e dve leti po zagonu pasovca.'